ירדנה

יַרְדֵּנָה הוא מושב בעמק המעיינות, ליד העיר בית שאן ובקרבת גבול ישראל–ירדן, השייך למועצה אזורית עמק המעיינות (בקעת בית שאן). המושב הוקם בשנת 1952 על ידי עולים מכורדיסטן מירושלים, רמלה ומהמעברה ביקנעם במסגרת תנועת "מן העיר אל הכפר". בתחילה, במשך למעלה משנה, התגוררו המתיישבים בפחונים בבית יוסף עד סיום בניית בתיהם. שמו נובע מקרבתו לנהר הירדן. עד מלחמת ששת הימים היה המקום שקט ללא גדר גבול והתושבים נהגו להגיע לירדן ולשוחח עם תושבי ירדן. לאחר זאת השתלטו מחבלים על האזור ונפתחה מלחמת ההתשה. המושב סבל רבות, נגרמו נזקים כבדים לבתים ולרכוש ונפצעו רבים פציעות קלות. לבסוף נבנתה גדר גבול חשמלית ומוצב (מוצב שולמית) החולש על הגזרה. כיום המוצב נטוש. בתקופה זו כתב יהושע זמיר את ספרו "אני כורדי", המספר את סיפורם של התושבים. כיום מתגוררות בירדנה כ-65 משפחות. בשנת 1971, במסגרת תוכנית ממשלתית לחיזוק יישובי הספר, הוקם ביישוב מרכז אזרחי (בית עם) בתכנונו של האדריכל דן איתן. בית העם אף הוא נטוש בימינו. כיום רק 30% מאנשי המושב עוסקים בחקלאות, בעיקר בגידול ירקות לייצוא ותבלינים. חווית הכפר הכורדי ב-2013 הוקם במבני בית הספר היסודי הישן, שפעל בשנות ה-50 של המאה ה-20, מיזם תיירותי בשם "חווית הכפר הכורדי בירדנה". במקום התקיימה הדרכה והוצב חדר מורשת עם מוצגים על ההיסטוריה של יהדות כורדיסטן בכלל ושל ירדנה בפרט, בדגש על הכרת המנהגים, המטעמים, הלבוש והריקודים של יהודי כורדיסטן. קישורים חיצוניים ירדנה במרכז המידע להתיישבות בגליל ירדנה באתר הרשות לפיתוח הגליל מיכאל יעקובסון, סיבוב בבית העם המתפורר בירדנה, בבלוג "חלון אחורי", 5 במאי 2010 חווית הכפר הכורדי בירדנה ירדנה, במרכז המידע לנגב ולגליל של תנועת אור הערות שוליים